Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 699/11/4403	Nitra, 30.4.2012
EEČ : 2-32-68-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Nitra
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
2.	XXXXX
	dátum narodenia: XXXXX
Obsahom zmieru je:
-	dňa 13.04.2012 pred probačným a mediačným úradníkom Okresného súdu Nitra vyhlásil, že spáchal nižšie uvedený skutok a dňa 17.04.2012 zložil na účet Okresnej prokuratúry v Nitre číslo 1836496151/0200, peňažnú sumu vo výške 200, - EUR určenú na všeobecne prospešné účely, z ktorej 50 % určil štátu na pomoc obetiam trestnej činnosti a 50 % spoločnosti - Organizácia muskulárnych dystrofikov, so sídlom: Banšelová 4, 821 04 Bratislava, IČO: 00624802.

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom OR PZ v Nitre pod spisovou značkou ORP-87/DI-NR-2011.

Skutková veta: 
-	dňa 15.05.2011 v čase asi o 02:00 hod. v katastrálnom území obce Veľké Zálužie po miestnej komunikácii v smeru od mostu do obce Veľké Zálužie viedol ako vodič rýchlosťou 57 - 63 km/hod. osobné motorové vozidlo zn. Volkswagen Golf, EVČ: XXXXX pričom s vozidlom zišiel mimo vozovku pravo, kde s vozidlom narazil do stromu, následkom čoho utrpeli osoby nachádzajúce sa v predmetnom vozidle poškodení XXXXX a XXXXX nasledovné zranenia -  XXXXX - tržno-zmliaždenú ranu v temeno-záhlavovej oblasti hlavy vľavo, dvojitú zlomeninu dolnej čeľuste a trieštivú zlomeninu tela V. driekového stavca s celkovou dobou liečenia a práceneschopnosti v trvaní 3-4 mesiace, a XXXXX - zlomeninu kostí tváre s posunom kostných úlomkov, tzv. hydraulickú zlomeninu ľavej očnice, otras mozgu , tržno-zmliaždenú ranu v dolnej tretine ľavého predkolenia a kožné odreniny v oblasti oboch členkov nôh s celkovou dobou liečenia a práceneschopnosti v trvaní do viac ako 6  týždňov, 

Odôvodnenie: 
	 V uvedenej trestnej veci policajt Okresného riaditeľstva Policajného zboru v Nitre, Okresný dopravný inšpektorát v Nitre, uznesením ČVS:ORP-87/DI-2011 zo dňa 09.11.2011 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie voči XXXXX pre prečin ublíženia na zdraví podľa § 157 odsek 1 Trestného zákona na skutkovom základe uvedenom vo výrokovej časti tohto uznesenia.

	Preskúmaním súvisiaceho spisového materiálu ČVS:ORP-154/DI-2010-NR som zistil, že obvinený XXXXX sa svojím konaním dopustil spáchania skutku, právne kvalifikovaného ako prečin ublíženia na zdraví podľa § 157 odsek 1  Trestného zákona, pričom ide o prečin, za ktorý Trestný zákon ustanovuje trest odňatia slobody 6 /šesť/ mesiacov až na 2 /dva/ roky, teda horná hranica trestu odňatia slobody pri tomto prečine neprevyšuje hornú hranicu trestu odňatia slobody uvedenú v § 220 odsek 1 Trestného poriadku.

Obvinený XXXXX a poškodení XXXXX a XXXXX  uzavreli dňa 13.04.2012 v konaní pred probačným a mediačným úradníkom Okresného súdu v Nitre XXXXX zmier, z obsahu ktorého vyplýva, že tak poškodený XXXXX, ako aj poškodená XXXXX jednotlivo vyhlásili, že od obvineného XXXXX žiadnu škodu spôsobenú predmetným prečinom nepožadujú. 

Obvinený XXXXX slobodne, vážne, zrozumiteľne a určito vyhlásil, že spáchal skutok, pre ktorý je trestne stíhaný. 

Obvinený XXXXX dňa 18.05.2011 v zmysle zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla nahlásil predmetný skutok ako poistnú udalosť do spoločnosti Allianz - Slovenská poisťovňa a.s., Račianska 62, Bratislava, pričom ako vinník predmetnej dopravnej nehody bol v predmetnom oznámení /hlásení/ uvedený XXXXX. Uvedenú skutočnosť je možné považovať za iné opatrenie na náhradu škody urobené obvineným XXXXX v zmysle § 220 odsek 1 písmeno b) Trestného poriadku. 

Obvinený XXXXX dňa 17.04.2012 na podacej pošte Nitra I. pod podacím číslom 15342  poukázal šekom na účet Okresnej prokuratúry v Nitre číslo 1836496151/0200, peňažnú sumu vo výške 200, - EUR určenú na všeobecne prospešné účely, z ktorej 50 % určil štátu na pomoc obetiam trestnej činnosti a 50 % spoločnosti - Organizácia muskulárnych dystrofikov, so sídlom: Banšelová 4, 821 04 Bratislava IČO: 006 248 02. Táto peňažná suma nie je zrejme neprimeraná závažnosti spáchaného prečinu.

Obvinený XXXXX a poškodení XXXXX a XXXXX  súhlasili s uzatvorením zmieru.

Vzhľadom na povahu a závažnosť spáchaného prečinu, na mieru, akou bol prečinom dotknutý verejný záujem, na osobu obvineného XXXXX, ktorý doposiaľ nebol súdne trestaný, ani priestupkovo postihnutý  a na jeho osobné a majetkové pomery som dospel k záveru, že rozhodnutie o schválení zmieru a o zastavení trestného stíhania je v plnom rozsahu dôvodné a dostačujúce. 

S poukazom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.  

Poučenie: 
Proti tomuto uzneseniu je prípustná sťažnosť, ktorú možno podať do 3 dní od dňa jeho doručenia na tunajšiu prokuratúru. Sťažnosť má odkladný účinok. (§ 215 odsek 6 Trestného poriadku).  

JUDr. Miroslav Ľalík
prokurátor